196 trupa nxirren nga avioni i rrëzuar malajzian
Ndërkohë, rebelët pro-rusë thanë se kanë gjetur kutitë e zeza të avionit malajzian të pasagjerëve që u rrëzua në lindje të Ukrainës.
Rebelët pro-rusë thane se kanë gjetur kutitë e zeza me informacione të rëndësishme nga avioni malajzian i pasagjerëve që u qëllua dhe rrëzua në lindje të Ukrainës. Udhëheqësi i rebelëve Alexander Borodai tha se kryengritësit do t’i dorëzojnë ato tek ekspertët ndërkombëtar të aksidenteve ajrore. Departamenti i një ministrie të emergjencave në Ukrainën lindore tha sot se trupat e 196 nga 298 personave që ishin në bordin e avionit të rrëzuar të kompanisë Malaysia Airlines janë gjetur tri ditë pas rrëzimit.Në fillim nuk ishte e qartë se ku ishin vendosur trupat 196 pasagjerëve. Megjithatë, agjencia e lajmeve Reuters sot njoftoi se trupat e gjetur të pasagjerëve të avionit të rrëzuar janë vendosur në vagonat e një treni frigorifer në qytetin Torez, 15 kilometra nga vendi ku u rrëzua avioni malajzian. Komuniteti ndërkombëtar ka shprehur zemërim dhe shqetësim në lidhje me ndotjen e vendit ku është rrëzuar avioni. Kryeministri i Australisë thotë se situata në vendin ku është rrëzuar avioni në Ukrainën lindore është "absolutisht kaotike". Zoti Abbot tha të dielën në një intervistë me kanalin australian ABC se është i shqetësuar se dëmtimi i provave do të vazhdojë, pasi askush "nuk po i drejton operacionet në terren". Gjatë një ceremonie përkujtimore në Sidnei për viktimat, peshkopi që drejtonte ceremoninë kritikoi ashpër udhëheqjen e Rusisë. Sekretari amerikan i Shtetit, John Kerry, thotë ai i ka thënë homologut të tij rus Sergei Lavrov gjatë një bisede telefonike se Shtetet e Bashkuara janë "shumë të shqetësuara" rreth njoftimeve se mbetjet e avionit dhe trupat e viktimave janë larguar nga zona e rrëzimit të avionit. Sipas dëshmive të deri tanishme, avioni i kompanisë Malaysia Airlines është goditur dhe rrëzuar nga një raketë të enjten në rajonin e kontrolluar nga seperatistët pro-rusë, Donetsk. Aeroplani po fluturonte nga Amsterdami në Kuala Lumpur. 298 njerëzit në bord kanë humbur jetën. Shumica e tyre ishin shtetas holandezë.